সোহরাব হোসেন : ১৯৪৪ সালে দ্বিতীয় বিশ্বযুদ্ধ চলছে-ওই সময় কবি জসীমউদ্দীন, শিল্পী আব্বাসউদ্দীন সাহেব ওস্তাদ মোহাম্মদ হোসেন খসরু সাহেব এলেন রানাঘাটে। রানাঘাটে আয়েশতলা গ্রামের এক মুসলমান রেলওয়ের টিকিট চেকারের বাসায় উঠলেন আব্বাসউদ্দীন সাহেব। উনি আব্বাসউদ্দীনকে বললেন, আমাদের এখানে একটা ছেলা আছে, ভালো গানের কণ্ঠ, তাকে চান্স দেবেন। আব্বাসউদ্দীন সম্মতি দিলেন। পরদিন আমি  তার সাথে দেখা করলাম। আব্বাসউদ্দীন দরাজ গলায় বললেন, গান শোনাও। আমি ঘাবড়ে গেলাম। তার সামনে গলা থেকে কোনো গানই আর বেরুতে চাইল না। অনেক কষ্টে কয়েকটা গান শোনালাম। তিনি আমাকে কলকাতায় যেয়ে তার সঙ্গে দেখা করতে বললেন। কলকাতা রেডিওর সং পাবলিসিটি ডিপার্টমেন্টে একটা পোস্ট খালি ছিল। কবি জসীমউদ্দীন ছিলেন সং পাবলিসিটির অর্গানাইজার। ১৯৪৬ সালের মাঝামাঝি একদিন আব্বাসউদ্দীন একটি চিঠি দিয়ে আমাকে মেগাফোন কোম্পানিতে পাঠালেন। সেখানকার কর্তাব্যক্তি জি এন ঘোষের বাড়ি ছিল ঢাকার মানিকগঞ্জে। তিনি আব্বাসউদ্দীনের চিঠি পেয়ে আমার কাছে গান  শুনতে চাইলেন। আমি গাইলাম। তারপর তিনি চুক্তিপত্রে স্বাক্ষর করতে বলেন। ১৯৪৬ সালের ৬ জুন আমার চাকরি হয়ে গেল সং পাবলিসিটি ডিপার্টমেন্টে।